Title: ประกาศกระทรวงการคลัง เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากนิวซีแลนด์

ประกาศกระทรวงการคลัง

ประกาศกระทรวงการคลัง
เรื่อง
การยกเว้นอากรและลดอัตราอากรศุลกากรสำหรับของที่มีถิ่นกำเนิดจากนิวซีแลนด์[๑]

เพื่อปฏิบัติตามข้อผูกพันตามความตกลงหุ้นส่วนเศรษฐกิจที่ใกล้ชิดกันยิ่งขึ้น
ไทย  นิวซีแลนด์ (Thailand - New Zealand Closer Economic Partnership Agreement) และข้อผูกพันตามพิธีสารว่าด้วยการนำพิกัดศุลกากรฮาร์โมไนซ์อาเซียนมาใช้
อาศัยอำนาจตามความในมาตรา ๑๔ แห่งพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดพิกัดอัตราศุลกากร
พ.ศ. ๒๕๓๐ (ฉบับที่ ๘) พ.ศ. ๒๕๕๗ รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้
ดังต่อไปนี้

ข้อ
๑  ให้ยกเลิกประกาศกระทรวงการคลัง
เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากนิวซีแลนด์
ลงวันที่ ๖ มกราคม พ.ศ. ๒๕๕๕

ข้อ
๒  ให้ยกเว้นอากรและลดอัตราอากรสำหรับของในภาค
๒ แห่งพิกัดอัตราศุลกากรท้ายพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๖) พ.ศ. ๒๕๕๙
ที่มีถิ่นกำเนิดจากนิวซีแลนด์ ตามบัญชีอัตราอากร ๑ บัญชีอัตราอากร ๒ และบัญชีอัตราอากร
๓ ท้ายประกาศนี้

ข้อ
๓  การยกเว้นอากรและลดอัตราอากรตามข้อ
๒ ให้เป็นไปตามหลักเกณฑ์และเงื่อนไข ดังต่อไปนี้
(๑)
ของตามบัญชีอัตราอากร ๑
ให้ผู้นำของเข้าแสดงเอกสารรับรองถิ่นกำเนิดสินค้าในรูปแบบบัญชีราคาสินค้าหรือเอกสารอื่นใดที่ออกเพื่อแสดงถิ่นกำเนิดของสินค้าตามความตกลงหุ้นส่วนเศรษฐกิจที่ใกล้ชิดกันยิ่งขึ้นไทย
- นิวซีแลนด์
(๒)
ของตามบัญชีอัตราอากร ๒
(ก)
ของที่มีหนังสือรับรองแสดงการได้รับสิทธิชำระภาษีตามความตกลงหุ้นส่วนทางเศรษฐกิจที่ใกล้ชิดกันยิ่งขึ้นไทย
- นิวซีแลนด์ สำหรับภาษีในโควตาที่ออกโดยกรมการค้าต่างประเทศ กระทรวงพาณิชย์หรือหน่วยงานที่ได้รับมอบหมาย
หากอัตราอากรตามบัญชีอัตราอากร ๒
สูงกว่าอัตราอากรในโควตาที่เรียกเก็บตามข้อผูกพันภายใต้ความตกลงองค์การการค้าโลก
ให้ยกเว้นหรือลดลงเหลือเท่ากับอัตราอากรในโควตาที่เรียกเก็บตามข้อผูกพันดังกล่าว
(ข)
ของที่มีหนังสือรับรองแสดงการได้รับสิทธิชำระภาษีตามความตกลงหุ้นส่วนเศรษฐกิจที่ใกล้ชิดกันยิ่งขึ้นไทย
- นิวซีแลนด์ สำหรับภาษีนอกโควตาที่ออกโดยกรมการค้าต่างประเทศ กระทรวงพาณิชย์ หรือหน่วยงานที่ได้รับมอบหมาย
ให้ลดอัตราอากรลงเหลือร้อยละเก้าสิบของอัตราอากรนอกโควตาที่เรียกเก็บตามข้อผูกพันภายใต้ความตกลงองค์การการค้าโลก
(ค)
ผู้นำของเข้าต้องแสดงเอกสารรับรองถิ่นกำเนิดสินค้าในรูปแบบบัญชีราคาสินค้า หรือเอกสารอื่นใดที่ออกเพื่อแสดงถิ่นกำเนิดของสินค้าตามความตกลงหุ้นส่วนเศรษฐกิจที่ใกล้ชิดกันยิ่งขึ้นไทย
- นิวซีแลนด์
(๓)
ของตามบัญชีอัตราอากร ๓
(ก)
ในแต่ละปี ของที่ได้รับยกเว้นอากรและลดอัตราอากรต้องมีปริมาณการนำเข้ารวมกันไม่เกินบัญชีปริมาณการนำเข้าท้ายประกาศนี้
(ข)
ปริมาณการนำเข้าตามที่กำหนดในบัญชีปริมาณการนำเข้าท้ายประกาศนี้ให้รวมถึงการนำของเข้าจากนิวซีแลนด์ทั้งหมด
เว้นแต่ของที่เสียอากรตามอัตราปกติหรืออัตราที่เรียกเก็บตามข้อผูกพันภายใต้ความตกลงองค์การการค้าโลกและมิได้ขอใช้สิทธิการคืนอากร
(ค)
หากผู้นำของเข้าสามารถพิสูจน์ได้ว่าของที่นำเข้าได้ส่งออกจากนิวซีแลนด์มายังราชอาณาจักรไทยก่อนหรือในวันที่มีการนำเข้าครบตามจำนวนที่กำหนดไว้สำหรับปีปฏิทินใดให้เสียอากรตามบัญชีอัตราอากร
๓ ในปีปฏิทินนั้น
โดยให้ถือว่าของที่เกินปริมาณดังกล่าวเป็นการใช้ปริมาณการนำเข้าของของนั้นในปีถัดไป
(ง)
ของที่นำเข้าเกินกว่าปริมาณตามที่กำหนดในบัญชีปริมาณการนำเข้าท้ายประกาศนี้ให้เสียอากรในอัตราฐานตามบัญชีอัตราอากร
๓ หรืออัตราปกติ แล้วแต่อัตราใดจะต่ำกว่า
(จ)
ผู้นำของเข้าต้องแสดงเอกสารรับรองถิ่นกำเนิดสินค้าในรูปแบบบัญชีราคาสินค้าหรือเอกสารอื่นใดที่ออกเพื่อแสดงถิ่นกำเนิดของสินค้าตามความตกลงหุ้นส่วนเศรษฐกิจที่ใกล้ชิดกันยิ่งขึ้นไทย
- นิวซีแลนด์

ข้อ
๔  ผู้นำของเข้าต้องปฏิบัติตามระเบียบพิธีการที่กรมศุลกากรกำหนด

ข้อ ๕  ในกรณีที่มีประกาศกระทรวงการคลังที่ออกตามความในมาตรา
๑๒ แห่งพระราชกำหนดพิกัดอัตราศุลกากร พ.ศ. ๒๕๓๐
ให้เรียกเก็บอากรพิเศษเพิ่มขึ้นสำหรับของใด
หากของนั้นได้รับยกเว้นอากรหรือลดอัตราอากรตามข้อ ๒
มิให้เรียกเก็บอากรพิเศษเพิ่มขึ้นสำหรับของดังกล่าว

ข้อ
๖  ประกาศนี้ให้ใช้บังคับตั้งแต่วันที่
๑ มกราคม ๒๕๖๐ เป็นต้นไป

ประกาศ ณ วันที่ ๓๐
ธันวาคม พ.ศ. ๒๕๕๙
วิสุทธิ์  ศรีสุพรรณ
รัฐมนตรีช่วยว่าการฯ
รักษาราชการแทน
รัฐมนตรีว่าการกระทรวงการคลัง

[เอกสารแนบท้าย]

๑. บัญชีอัตราอากร
๑ ท้ายประกาศกระทรวงการคลัง เรื่อง การยกเว้นอากรและลดอัตราอากรศุลกากรสำหรับของที่มีถิ่นกำเนิดจากนิวซีแลนด์
ลงวันที่ ๓๐ ธันวาคม พ.ศ. ๒๕๕๙ ภาค ๒ พิกัดอัตราอากรขาเข้า

(ดูข้อมูลจากภาพกฎหมาย)

ชนิกา/ปริยานุช/จัดทำ
๙ มกราคม ๒๕๖๐

ปริญสินีย์/ตรวจ
๓๑ มกราคม ๒๕๖๐

[๑] ราชกิจจานุเบกษา
เล่ม ๑๓๓/ตอนพิเศษ ๓๑๖ ง/หน้า ๗๓/๓๐ ธันวาคม ๒๕๕๙